### NN 101/2025 (11.7.2025.), Naredba o smanjenju brojnog stanja pojedine vrste divljači

MINISTARSTVO POLJOPRIVREDE, ŠUMARSTVA I RIBARSTVA

1400

Na temelju članka 64. stavka 1. Zakona o lovstvu (»Narodne novine«, br. 99/18, 32/19, 32/20 i 127/24 – OUSRH), ministar poljoprivrede, šumarstva i ribarstva, donosi

NAREDBU

O SMANJENJU BROJNOG STANJA POJEDINE VRSTE DIVLJAČI

Članak 1.

Radi suzbijanja i sprječavanja pojave i širenja afričke svinjske kuge (ASK) na području Republike Hrvatske ovom Naredbom određuje se smanjenje brojnog stanja divljači svinja divlja (Sus scrofa L.).

Članak 2.

(1) Naređuje se izlučenje svakog grla svinje divlje u lovištima obuhvaćenim zonom ograničenja III kako je zadnje određena važećim rješenjem o određivanju zona ograničenja i zaraženih zona zbog izbijanja afričke svinjske kuge u skladu s člankom 36. stavkom 5. Zakona o zdravlju životinja (»Narodne novine«, br. 152/22 i 154/22).

(2) Naređuje se održavanje smanjenog brojnog stanja divljači svinja divlja na način:

– na 10 % matičnog fonda u onim lovištima gdje je lovnogospodarskim planom utvrđen planirani matični fond svinje divlje, neovisno radi li se o glavnoj ili sporednoj vrsti

– izlučenje svakog grla svinje divlje u lovištima gdje lovnogospodarskim planom svinja divlja nije utvrđena ili je utvrđena kao prolazna, povremena ili sezonska

– na 10 % matičnog fonda utvrđenog programom zaštite divljači na površinama iz članka 11. stavka 2. točke 4. Zakona o lovstvu te

– izlučenje svakog grla svinje divlje s površina izvan lovišta i s površina iz članka 11. stavka 2. točaka 2. i 3. te 5. – 8. Zakona o lovstvu.

(3) Smanjenje brojnog stanja iz stavka 2. ovoga članka ne primjenjuje se na ograđene dijelove lovišta namijenjenih za uzgoj ili intenzivni uzgoj, ako se svinje divlje drže u prostoru ograđenom dvostrukom ogradom na način da su potpuno izolirane i da im je onemogućen kontakt s drugim svinjama izvan ograde.

(4) Obustavlja se provedba propisa utvrđena lovnogospodarskim planovima u dijelu koji se odnose na smjernice gospodarenja svinjom divljom.

Članak 3.

(1) Radi provedbe ove Naredbe dopušta se:

– lov u lovostaji za divljač svinja divlja – krmača

– upotreba optičkih ciljnika za noćni lov s mogućnošću elektroničkog povećavanja za lov svinje divlje, lisice i čaglja izvan zaštićenih područja i

– nakon ishođenja zapisnika veterinarskog inspektora odstrjel domaćih svinja, zatečenih na području lovišta izvan registriranog objekta za držanje svinja, lovačkim oružjem uz poštivanje propisanih uvjeta načina uporabe lovačkog oružja i naboja kao i za svinju divlju.

(2) Na temelju ishođene prethodne suglasnosti Ministarstva zaštite okoliša i zelene tranzicije (klasa: 352-01/25-01/55, urbroj: 517-06-2-3-25-2 od 9. srpnja 2025.) za lov svinje divlje dopušta se:

– upotreba optičkih ciljnika za noćni lov s mogućnošću elektroničkog povećavanja unutar zaštićenih područja i

– korištenje umjetnih svjetlećih naprava i naprava za osvjetljavanje cilja izvan zaštićenih područja.

Članak 4.

(1) Zabranjuje se:

– unošenje i premještanje divljači svinja divlja

– odrobljavanje svinje divlje osim na za to posebno određenim mjestima i

– zimska prihrana divljači svinje divlje osim u svrhu primamljivanja radi odstrjela i to u najvećoj dopuštenoj količini od 10kg/km2 mjesečno.

(2) Naređuje se:

– osiguravanje odgovarajućeg zbrinjavanja nusproizvoda svinja divljih nakon odrobljavanja na za to posebno određenim mjestima

– provedba biosigurnosnih mjera prije, tijekom i poslije svakog lova na svinje divlje te drugih mjera propisanih naredbom donesenom na temelju članka 7. stavka 6., članka 36. stavka 6. i članka 40. Zakona o zdravlju životinja.

Članak 5.

Izvršno tijelo jedinica područne (regionalne) samouprave, u skladu s odredbama članka 77. stavka 3. točke 3. Zakona o lovstvu, rješenjem će dopustiti provedbu mjera iz ove Naredbe pravnoj ili fizičkoj osobi (obrtniku) osposobljenoj za lov na trošak lovoovlaštenika, ako lovoovlaštenik ne provodi, općenito neuredno provodi ili ne ispunjava mjere i radnje propisane ovom Naredbom.

Članak 6.

Lovoovlaštenici su dužni:

– dostavljati uzorke odstrijeljenih svinja divljih za pretraživanje na afričku svinjsku kugu u skladu s Programom nadziranja afričke svinjske kuge (klasa: 322-02/22-01/33) te na trihinelozu u skladu s Nacionalnim programom kontrole trihineloze u domaćih i divljih svinja (klasa: 322-03/22-01/29)

– aktivno tražiti i prijaviti sve pronađene uginule svinje divlje te dostavljati uzorke za pretraživanje na afričku svinjsku kugu u skladu s Programom nadziranja afričke svinjske kuge (klasa: 322-02/22-01/33).

Članak 7.

(1) Stručni nadzor nad provedbom ove Naredbe provodi Ministarstvo poljoprivrede, šumarstva i ribarstva.

(2) Inspekcijski nadzor nad provedbom ove Naredbe provode lovni i veterinarski inspektori te inspekcija zaštite prirode u dijelu koji se odnosi na zaštićena područja i korištenje sredstava iz članka 3. stavka 2. ove Naredbe.

Članak 8.

Danom stupanja na snagu ove Naredbe prestaje važiti Naredba o smanjenju brojnog stanja pojedine vrste divljači (»Narodne novine«, br. 115/18, 98/20, 18/22 i 78/23).

Članak 9.

Ova Naredba stupa na snagu prvoga dana od dana objave u »Narodnim novinama«.

Klasa: 323-03/25-01/8

Urbroj: 525-10/609-25-1

Zagreb, 9. srpnja 2025.

Potpredsjednik Vlade
 i ministar
 David Vlajčić, v. r.